KOMISIJOS REGLAMENTAS (EB) Nr. 833/2007
2007 m. liepos 16 d.
kuriuo nustatoma Tarybos reglamente (EB) Nr. 1172/98 dėl krovinių vežimo keliais statistinių ataskaitų numatyto pereinamojo laikotarpio pabaiga
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. gegužės 25 d. Tarybos reglamentą (EB) Nr. 1172/98 dėl krovinių vežimo keliais statistinių ataskaitų (1), visų pirma į jo 5 straipsnio 4 ir 5 dalis,
kadangi:
(1)
Pagal Reglamentą (EB) Nr. 1172/98 pereinamuoju laikotarpiu nuo 1999 m. sausio 1 d. valstybėms narės leista naudoti supaprastintą pakrovimo ir iškrovimo vietų kodavimą; viso regioninio kodavimo nereikėjo taikyti tarptautiniam transportui EEE.
(2)
Pagal Reglamento (EB) Nr. 1172/98 5 straipsnio 5 dalį reikia nustatyti pereinamojo laikotarpio pabaigos datą, nes šiuo metu egzistuoja techninės sąlygos, leidžiančios efektyvią regioninio kodavimo sistemą naudoti ir vidaus, ir tarptautiniam transportui pagal G priedo 1 ir 2 skirsnius.
(3)
Būtina užtikrinti, kad būtų taikomas 2003 m. gegužės 26 d. Europos Parlamento ir Tarybos reglamentas (EB) Nr. 1059/2003 dėl bendro teritorinių statistinių vienetų klasifikatoriaus (NUTS) nustatymo (2), kuris įsigaliojo 2003 m.
(4)
Šis reglamentas nekeičia kintamųjų, kurie pagal Reglamentą (EB) Nr. 1172/98 nėra privalomi, statuso ir turinio.
(5)
Šiame reglamente numatytos priemonės atitinka Statistikos programų komiteto, įsteigto Tarybos sprendimu 89/382/EEB, Euratomas (3), nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1172/98 5 straipsnyje nurodytas pereinamasis laikotarpis baigiasi 2007 m. gruodžio 31 d.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. liepos 16 d.